El Pla de Govern 2007-2010 de la Generalitat de Catalunya estableix les prioritats en matèria de polítiques d'ocupació: augmentar el volum d'oportunitats per atraure més persones al mercat de treball, sobretot dones potencialment actives, així com aquells col·lectius amb més dificultats d'integració, com els/les joves, les persones amb discapacitat, les persones majors de 45 anys, les persones amb nivells de qualificació baixos, o les persones en risc d'exclusió social, i promoure més i millors oportunitats de treball per afavorir el creixement de formes de treball més flexible.
Per millorar la qualitat de l'ocupació, incrementar l'ocupabilitat de les persones i les oportunitats d'ocupació, cal impulsar una millora substancial de l'estabilitat dels llocs de treball, de la seguretat i la salut, i de l'organització del temps de treball per assolir objectius de conciliació entre la vida laboral i la vida personal.
I per donar suport a la millora de la competitivitat, cal millorar substancialment la formació, que constitueix la millor inversió per a les persones i per a les empreses.
En aquest sentit, és fonamental millorar la qualificació i l'ocupabilitat de les persones per aconseguir una estructura econòmica més sòlida i competitiva.
En totes les línies de treball, a més, la igualtat d'oportunitats constitueix un aspecte fonamental.
El Govern ha acordat prioritzar les actuacions en comarques en regressió econòmica i aquesta Ordre hi presta una atenció especial per tal de contribuir-ne al desenvolupament.
De conformitat amb les disposicions del Reglament (CE) núm. 1083/2006 del Consell, d'11 de juliol de 2006, pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu i al Fons de cohesió i, d'acord amb el que estableix el Reglament (CE) núm. 1081/2006 del Parlament Europeu i del Consell, de 5 de juliol de 2006, relatiu al Fons Social Europeu (d'ara endavant.FSE.), aquest instrument financer contribuirà a executar les prioritats de la Unió Europea vinculades al reforç de la cohesió econòmica i social amb l'objectiu d'augmentar el creixement econòmic, les oportunitats d'ocupació d'homes i dones i la qualitat i la productivitat en l'àmbit laboral.
Per al període actual dels Fons estructurals, 2007-2013, en el marc de l'objectiu.competitivitat regional i ocupació., els ajuts concedits amb càrrec al FSE s'han de destinar, sobretot, a millorar la capacitat d'adaptació dels treballadors i de les treballadores i les empreses, a incrementar la qualificació, l'accés a l'ocupació i la participació al mercat laboral, a propiciar la inclusió social de les persones desfavorides, a lluitar contra la discriminació, a fomentar la inserció al mercat de treball de les persones econòmicament inactives i a impulsar les associacions que promoguin aquest canvi cultural i de model socioeconòmic.
Aquestes prioritats generals adquireixen una concreció específica derivada de la diversitat regional de la Unió Europea.
Així, en el cas particular de Catalunya, per poder afrontar de manera eficaç i eficient els reptes que li són propis, les intervencions estratègiques i pressupostàries del FSE s'adapten i s'articulen amb l'adopció del Programa operatiu del FSE 2007-2013 de Catalunya, aprovat per la Decisió de la Comissió de 18 de desembre de 2007, per la qual s'adopta el Programa operatiu d'intervenció comunitària del Fons Social Europeu en el marc de l'objectiu de competitivitat regional i ocupació a Catalunya.
Les subvencions globals objecte d'aquesta Ordre estaran cofinançades pel Servei d'Ocupació de Catalunya de la Generalitat de Catalunya en concepte d'aportació pública i per les aportacions del FSE d'acord amb el que estableix el Programa operatiu.
En seguiment del que disposen els articles 11 i 12 del Reglament (CE) 1083/2006 del Consell, d'11 de juliol de 2006, i d'acord amb el que estableix el Programa operatiu de Catalunya, la totalitat de les actuacions desenvolupades en aquest Programa són competència del Departament de Treball, i de manera específica, del Servei d'Ocupació de Catalunya, el qual executa les directrius de la política d'ocupació a Catalunya i estableix els procediments de selecció de projectes que han d'obtenir el cofinançament mitjançant aquesta Ordre.
Per tant, correspon al Servei d'Ocupació de Catalunya i a la Direcció General d'Igualtat d'Oportunitats en el Treball la gestió de les subvencions globals regulades i convocades en aquesta Ordre.
En conseqüència, i en virtut de les disposicions establertes, escoltat el Consell de Direcció del Servei d'Ocupació de Catalunya, amb l'informe previ de l'Assessoria Jurídica i de la Intervenció Delegada, i en ús de les facultats que em són conferides,
Bases reguladores de subvencions per a la realització de projectes innovadors per a la millora de la qualitat de l'ocupació i la igualtat d'oportunitats en el treball que es desenvolupin en el marc del Programa operatiu del FSE de Catalunya 2007-2013, i per a la concessió de subvencions del SOC per a la realització de projectes ocupacionals i de desenvolupament local complementaris al Pla d'Iniciatives de Dinamització Comarcal en el marc del mateix Programa operatiu
Aquesta Ordre té per objecte aprovar les bases que han de regular el règim de concessió de subvencions per a la realització de projectes innovadors que es desenvolupin en el marc del Programa operatiu del FSE de Catalunya 2007-2013 i convocar aquestes subvencions en l'exercici 2008.
També té per objecte aprovar les bases reguladores que hauran de regir la concessió de subvencions del SOC per a la realització de projectes ocupacionals i de desenvolupament local complementaris al Pla d'Iniciatives de Dinamització Comarcal en el marc del Programa operatiu del FSE de Catalunya 2007-2013.
Els projectes objecte de subvenció s'executaran en l'àmbit del territori de Catalunya, sense perjudici de les actuacions específiques que, en el marc de la cooperació transnacional i interregional, es puguin realitzar en altres àmbits territorials.
3.1 Els projectes hauran de ser innovadors, integrals i sostenibles en el temps i hauran d'abordar millores de les oportunitats d'ocupació i de la qualitat dels llocs de treball, de l'equilibri territorial i de la competitivitat de les empreses i el suport de l'activitat econòmica.
La seva finalitat fonamental haurà de ser la de millorar la qualitat de l'ocupació a Catalunya incidint en aspectes com són l'estabilitat de l'ocupació, el nivell de qualificació de les persones, la seguretat i salut laboral, la igualtat d'oportunitats, o la integració en el mercat de treball dels col·lectius amb especials dificultats.
3.2 Els projectes susceptibles d'obtenir subvenció hauran de portar a terme activitats que s'inscriguin, al menys, en un dels eixos d'intervenció establerts al Programa operatiu del Fons Social Europeu 2007-2013 de Catalunya, que s'estructuren com segueix:
Eix: foment de l'esperit empresarial i millora de l'adaptabilitat del personal, les empreses i l'empresariat.
Eix: foment de l'ocupabilitat, la inclusió social i la igualtat entre homes i dones.
Eix: augment i millora del capital humà.
Eix: promoure la cooperació transnacional i interregional.
3.3 D'acord amb els eixos definits en el Programa operatiu 2007-2013, els projectes hauran d'incidir, al menys, en una de les cinc línies estratègiques, previstes en l'article següent.
Línies estratègiques i prioritats d'actuació
4.1 Els projectes hauran d'identificar almenys una línia estratègica i, dins d'aquesta, les prioritats sobre les quals es vol actuar i les línies d'acció en què es concretarà el projecte.
A. Primera línia estratègica: igualtat d'oportunitats en el treball
Prioritat A1: desenvolupar programes per a la inserció i la promoció en igualtat d'oportunitats de les dones en el mercat de treball
Aquests programes tenen com a objectiu desenvolupar mesures per promoure l'accés, la presència i la permanència de les dones en el mercat de treball i superar els estereotips tradicionals d'adscripció al treball de dones i homes.
Aquesta prioritat pot esdevenir operativa mitjançant les línies d'acció que s'exposen a continuació:
Línia d'acció A1.1: programes d'inclusió laboral per a dones amb necessitats específiques d'inserció.
Dispositius d'inserció sociolaboral:
Desenvolupament de dispositius d'inserció sociolaboral adreçats principalment al col·lectiu de dones més vulnerables per l'atur, amb especial atenció a les dones en risc d'exclusió (situacions de pobresa i marginalitat, problemes de drogoaddicció, dones que procedeixen d'institucions penitenciàries, etc.) i considerant les necessitats específiques de les dones en situació de violència de gènere.
Es considerarà que una dona ha participat en un dispositiu d'inserció laboral quan hagi estat inscrita i hi hagi assistit com a mínim 15 dies.
La resta d'actuacions podran ser grupals o individuals, en funció de les característiques del programa i de les dones objecte d'intervenció.
Les pràctiques en empreses tenen com a objectiu complementar l'adquisició per part de les alumnes a l'acció de la competència laboral aconseguida i facilitar la inserció laboral a través de la reproducció de les condicions habituals de l'entorn empresarial.
La relació entre les participants i l'empresa no tindrà, en cap cas, naturalesa jurídica laboral.
Per tant, les participants no podran percebre cap retribució per la seva activitat formativa ni pels resultats que se'n poguessin derivar.
Dones en atur o en actiu amb especials dificultats d'inserció i permanència en el mercat laboral.
Línia d'acció A1.2: programes per generar noves oportunitats d'ocupació i combatre la segregació horitzontal de les dones en aquelles ocupacions, professions i sectors en els quals estan subrepresentades.
Actuacions dirigides a incorporar i/o millorar la posició de les dones en sectors emergents i d'oportunitat en els quals estan poc representades per tal de promoure'n l'accés i millorar-ne la posició.
Aquests programes podran adreçar-se a:
Sectors emergents o en creixement que estan generant en l'actualitat més i noves oportunitats d'ocupació: energia, comunicacions, enginyeries, tecnologia, serveis a les empreses, medi ambient, turisme, entre d'altres.
Sectors, professions i ocupacions en els quals tradicionalment les dones han estat poc representades.
Línia d'acció A1.3: programes dirigits a combatre la segregació vertical i incentivar la promoció professional de dones en àmbits de direcció i presa de decisió amb l'objectiu d'accedir a llocs directius i de responsabilitat a les empreses.
El desenvolupament de plans d'acció per incorporar dones en àmbits de direcció i presa de decisió.
Projectes de suport i/o intercanvi de bones pràctiques: creació de grups de treball o xarxes de cooperació i col·laboració entre associacions sectorials, empreses i/o dones líders en aquests sectors per avançar en comú vers aquests objectius, etc.
Persones participants de les accions de les línies A1.2 i A1.3:
Dones en atur o en actiu que desitgin incorporar-se al mercat laboral, participar en nous sectors, professions o ocupacions en les quals estan subrepresentades, així com aquelles dones que vulguin millorar la seva carrera professional.
Prioritat A2: programes per a la inserció i la promoció de la igualtat d'oportunitats laborals de col·lectius amb necessitats especifiques: programes laborals per a la diversitat.
Aquests programes tenen com a objectiu desenvolupar mesures per promoure la integració i la permanència laboral de persones amb més dificultats per accedir al mercat laboral, lluitar contra la discriminació i promoure l'acceptació de la diversitat en l'entorn laboral.
Línia d'acció A2.1: programes d'itineraris integrats d'inserció sociolaboral adreçats a persones amb discapacitat.
Aquests programes tenen com a objecte la inserció sociolaboral de les persones amb discapacitat en el mercat laboral mitjançant el desenvolupament d'itineraris personalitzats d'inserció.
Aquests itineraris integrats es poden complementar amb el Programa de prospecció i acompanyament a la inserció laboral de persones amb discapacitat o malaltia mental de la Direcció General d'Igualtat d'Oportunitats en el Treball.
Les pràctiques en empreses tenen com a objectiu complementar l'adquisició per part dels/de les participants de la competència laboral aconseguida i facilitar la inserció laboral a través de la reproducció de les condicions habituals de l'entorn empresarial.
La relació entre els/les participants i l'empresa no tindrà, en cap cas, naturalesa jurídica laboral.
Per tant, els/les participants no podran percebre cap retribució per la seva activitat formativa ni pels resultats que se'n poguessin derivar.
Les persones en situació d'atur i/o que estiguin inscrits/inscrites en el Servei Públic d'Ocupació com a demandants d'ocupació que tinguin reconegut un grau de disminució i que pateixin alguna de les discapacitats següents:
Persones amb discapacitat psíquica.
Persones amb discapacitat física.
Persones amb discapacitat sensorial.
Persones amb capacitat intel·lectual límit.
Excepcionalment, en el cas de les persones amb trastorn mental que no tinguin reconegut un grau de disminució, serà suficient la seva acreditació mitjançant un informe per part del servei que fa el seguiment terapèutic.
Línia d'acció A2.2: programes d'itineraris integrats d'inserció sociolaboral per a joves amb especials dificultats d'inserció.
Aquests programes tenen com a objecte la inserció sociolaboral de joves en risc d'exclusió o en situació de vulnerabilitat a l'empresa ordinària i/o empreses d'inserció inscrites en el Registre Administratiu d'Empreses d'Inserció a Catalunya, mitjançant el desenvolupament d'itineraris personalitzats d'inserció.
Aquests programes adreçats a joves en situació de risc també podran incloure accions de treball amb les famílies sempre que sigui necessari per al desenvolupament dels processos d'inserció sociolaboral.
Les persones joves en situació d'atur i/o que estiguin inscrites en el Servei Públic d'Ocupació com a demandants d'ocupació que es trobin en alguna de les situacions següents:
Joves de 16 a 18 anys que estiguin emparats dins el sistema de protecció de la Generalitat de Catalunya.
Joves majors d'edat que han estat subjectes a mesures de protecció i/o institucionalització (residents en pisos tutelats).
Joves menors que, per qüestions socials o personals, es trobin en risc d'exclusió, identificats per serveis socials d'atenció primària o entitats socials.
Línia d'acció A2.3: programes d'itineraris integrats d'inserció sociolaboral i d'acompanyament a col·lectius amb especials dificultats d'inserció.
Aquests programes tenen com a objecte la inserció sociolaboral de persones en risc d'exclusió o vulnerabilitat no incloses en els anteriors apartats (persones estrangeres extracomunitàries, persones amb problemàtiques de drogoaddicció, persones amb mesures judicials, altres...) a l'empresa ordinària i/o empreses d'inserció inscrites en el Registre Administratiu d'Empreses d'Inserció a Catalunya, mitjançant el desenvolupament d'itineraris personalitzats d'inserció.
Les persones en situació d'atur i/o que estiguin inscrites en el Servei Públic d'Ocupació com a demandants d'ocupació que responguin als perfils definits.
Prioritat A3: programes per afavorir canvis culturals i de valors vers la igualtat d'oportunitats en el treball i l'ocupació.
Línia d'acció A3.1: actuacions de promoció, difusió i innovació dirigides a transformar els estereotips de gènere en el món de l'ocupació i afavorir canvis culturals i de valors vers la diversitat, així com accions adreçades a promoure canvis en les noves organitzacions del treball.
S'impulsaran, entre d'altres, projectes innovadors en relació amb:
Noves fórmules organitzatives per a la igualtat, l'organització del temps i contra la discriminació.
Noves metodologies, processos o accions innovadores respecte a la millora de l'ocupabilitat i la inserció, la igualtat i el respecte a la diversitat al món laboral.
B. Segona línia estratègica: millora de les capacitats professionals
Prioritat B1: impulsar la millora en la formació de competències professionals.
Entre d'altres, es preveu la realització de projectes en les següents línies d'acció:
Línia d'acció B1.1: foment de les competències lingüístiques a través de l'increment de l'aprenentatge d'idiomes com a base per a la millora de la competitivitat, a través de programes de col·laboració amb empreses.
Línia d'acció B1.2: accions de caràcter formatiu experimental i d'innovació en matèria de formació professional per a l'ocupació.
Prioritat B2: evitar l'abandonament escolar prematur i afavorir la inserció laboral de joves entre 16 i 20 anys que abandonen l'educació secundària obligatòria, afavorint el seu retorn a la formació reglada, i/o la seva inserció laboral, amb, entre d'altres, la següent línia d'acció:
Línia d'acció B2.1: programes de suport a la transició entre la formació inicial i el treball, amb especial incidència en les actuacions de tutoria, orientació i acompanyament.
Prioritat B3: desenvolupar estratègies i sistemes d'aprenentatge permanent a les empreses, amb formació i serveis als/a les empleats/ades per millorar les seves possibilitats d'adaptació als canvis:
Línia d'acció B3.1: anàlisi, disseny i desenvolupament d'estratègies i sistemes d'aprenentatge per a treballadors/ores en actiu.
Línia d'acció B3.2: formació permanent de treballadors/ores, especialment de PIMES i microempreses, mitjançant accions formatives i altres actuacions, per facilitar l'estabilitat i l'adaptabilitat dels seus llocs de treball.
C. Tercera línia estratègica: transformació del model productiu i millora de la competitivitat
Prioritat C1: desenvolupar serveis específics per a l'ocupació, la formació i l'ajut en relació amb el canvi estructural de sectors i empreses per a l'elaboració i la implementació de sistemes d'anticipació de canvis econòmics, de futures exigències i de competències professionals que es poden traduir en accions com:
Línia d'acció C1.1: accions de caràcter preventiu, assessorament, orientació i formació, vinculades a un territori i/o sector específic, destinades a treballadors/ores, en situació d'atur o encara en actiu, afectats/ades per processos de reestructuració productiva.
Aquestes accions en cap cas seran substitutòries de les derivades dels plans socials de les empreses, i hauran de ser impulsades per entitats locals amb l'objectiu d'anticipar, preveure i planificar els canvis en els sistemes productius locals i garantir l'existència de llocs de treball en el seu entorn més immediat.
Línia d'acció C1.2: accions d'anàlisi i prospecció del mercat de treball per anticipar els canvis del sistema productiu, detectar necessitats de formació, promoure nous perfils professionals i donar suport a la creació de noves activitats productives que encaixin en els perfils dels/de les treballadors/ores afectats/ades, atenent a sectors i/o territoris amb necessitats específiques.
Línia d'acció C1.3: suport integral al canvi estructural i al creixement d'empreses, incloent assistència tècnica en la definició dels plans de millora, suport tècnic en la implantació d'estratègies de reestructuració i creixement de les empreses, plans específics de manteniment i creació d'ocupació, accions de suport a mobilitat de treballadors/ores i mercaderies i a les xarxes de cooperació públiques i/o publicoprivades.
Línia d'acció C1.4: promoure nous perfils professionals i també el desenvolupament de multicompetències que permetin la requalificació i ofereixin una major garantia d'estabilitat en el mercat laboral, incidint especialment en aquelles persones amb menys qualificació i les de més edat, incentivant aquestes últimes a romandre al lloc de treball per tal d'assolir un efectiu traspàs d'experiències i coneixements intergeneracionals.
Prioritat C2: impuls al desenvolupament de sectors emergents mitjançant accions com:
Línia d'acció C2.1: suport al naixement, creixement d'activitats i sectors emergents relacionats amb la millora de la productivitat, la competitivitat i l'increment de la qualitat de vida.
Línia d'acció C2.2: formació, sensibilització i ajuts a la contractació en sectors emergents que permetin l'impuls de noves sortides laborals relacionades amb noves demandes socials, destacant, entre d'altres, les tecnologies i sistemes de gestió respectuosos amb el medi ambient.
D. Quarta línia estratègica: promoció de la cooperació transnacional i interregional
Prioritat D1: promoció d'associacions, pactes i iniciatives per provar, aplicar i difondre bones pràctiques en matèria d'ocupació, creació de xarxes i desenvolupament de procediments estables en termes de cooperació transnacional i interregional.
L'objectiu d'aquesta prioritat és intercanviar experiències, resultats, coneixements, i fomentar el suport mutu entre els estats membres a través de:
Línia d'acció D1.1: el foment de la constitució i consolidació de xarxes i associacions de cooperació.
Línia d'acció D1.2: l'intercanvi d'informació, experiències, resultats i bones pràctiques.
Línia d'acció D1.3: l'establiment de plataformes d'experimentació per al desenvolupament de conjunts de serveis i eines.
Línia d'acció D1.4: el foment de la mobilitat de persones expertes i beneficiàries de les actuacions, incloent-hi les visites d'estudi.
Prioritat D2: impuls de la mobilitat de treballadors/ores.
Línia d'acció D2.1: el foment de la mobilitat mitjançant pràctiques professionals en empreses o entitats d'altres regions o països, per a treballadors/ores en actiu.
Línia d'acció D2.2: el foment de la mobilitat mitjançant pràctiques professionals en empreses o entitats d'altres regions o països, per a treballadors/ores en atur.
E. Cinquena línia estratègica: millora de l'ocupabilitat i impuls dels processos d'inserció laboral
Prioritat E1: aplicar mesures actives i de prevenció en el mercat laboral mitjançant la implementació de les accions següents:
Línia d'acció E1.1: programes combinats de formació i ocupació, pràctiques professionals i programes d'experiència a l'àmbit privat, com també accions formatives per a la capacitació en noves tecnologies i afermament del coneixement de llengües que permeti el desenvolupament de programes de sortida a l'exterior, de manera complementària al programa Leonardo.
Línia d'acció E1.2: actuacions complementàries de prospecció del mercat de treball o de caràcter experimental o innovador en nous àmbits o metodologies que permetin introduir noves perspectives per a la inserció professional de les persones desocupades.
4.2 Es tindrà especial consideració per aquells projectes de caràcter integral que incloguin, en el desenvolupament de les seves accions, les següents prioritats transversals:
a) Igualtat d'oportunitats entre dones i homes.
b) No discriminació i lluita contra l'exclusió social.
c) Difusió i transferència d'accions innovadores.
d) Foment de les noves tecnologies de la informació i la comunicació.
e) Foment de la cura i el respecte al medi ambient.
f) Foment de la participació dels agents econòmics i socials de Catalunya.
5.1 Els projectes que es presentin a l'empara d'aquesta Ordre hauran de respondre a una de les tipologies següents:
Projectes innovadors, experimentals i iniciatives pilot en alguna de les línies estratègiques objecte d'actuació.
Projectes consolidats que acreditin resultats excel·lents en alguna de les línies estratègiques objecte d'actuació, amb potencial efecte multiplicador i susceptibles de ser transferits.
Projectes ocupacionals i de desenvolupament local complementaris al Pla d'Iniciatives de Dinamització Comarcal en el marc del Programa operatiu del FSE de Catalunya 2007-2013.
Accions de suport al creixement de l'activitat econòmica o de creació directa d'ocupació, especialment en sectors estratègics per al desenvolupament d'un model econòmic sostenible, i també en sectors relacionats, en general, amb l'atenció a les persones i la millora de la cohesió social, i en les activitats relacionades amb l'estat del benestar.
Anàlisis específiques aplicades a les diverses línies estratègiques descrites, que permetin el coneixement i el reconeixement continuat de la situació.
Aquestes anàlisis podran incloure el desenvolupament de sistemes d'informació, anàlisis avançades, seguiment i avaluació en qualsevol les diverses línies estratègiques objecte d'actuació.
Creació i desenvolupament de noves tècniques i metodologies per aconseguir innovació i increment de l'eficàcia i l'eficiència de les polítiques relacionades amb les diverses línies estratègiques descrites.
Modernització i millora de les estructures i els serveis que s'ofereixen a les persones i les empreses per a la consecució dels objectius previstos en aquesta Ordre.
Creació, desenvolupament i consolidació de xarxes de treball conjunt a nivell interregional i internacional.
6.1 En la determinació de les despeses subvencionables seran d'aplicació els articles 56, 57 i 60 del Reglament (CE) núm. 1083/2006 del Consell, d'11 de juliol de 2006, l'article 11 del Reglament (CE) núm. 1081/2006 del Parlament Europeu i del Consell, de 5 de juliol de 2006, la Llei 38/2003, de 17 de novembre, general de subvencions, i el seu Reglament de desplegament, el Reial decret 887/2006, de 21 de juliol, i la normativa sobre despeses subvencionables del FSE corresponent al Programa operatiu.
a) Els interessos deutors dels comptes bancaris.
b) Els interessos de recàrrec i sancions administratives i penals.
c) Les despeses de procediments legals i judicials.
e) Les comissions i pèrdues de canvi, i altres despeses purament financeres.
f) No seran subvencionables els costos d'adquisició, els de segona mà, inclosos d'infraestructures, béns immobles, terrenys, mobiliari, béns d'equip i vehicles.
Només es podran subvencionar les amortitzacions d'aquests béns quan compleixin els requisits establerts a l'apartat b) de l'article 6.3.
g) Qualsevol impost o gravamen (impostos directes i indirectes) que afecti els projectes no serà subvencionable excepte quan sigui definitivament suportat pel beneficiari.
L'impost sobre el valor afegit recuperable i l'impost sobre la renda de les persones físiques no seran subvencionables.
6.3 Podran ser objecte de subvenció les despeses següents:
a) Les retribucions de personal directament associat al desenvolupament de les accions aprovades.
S'inclouran salaris, assegurances socials, manutenció i despeses de mobilitat adscrites als projectes, i en general tots els costos imputables al personal afecte a l'execució de les accions aprovades.
Les despeses de manutenció i mobilitat no podran excedir del 5% del cost total del projecte, excepte quan afecti les prioritats D.1 i D.2 i en cap cas podran superar els límits establerts a la normativa de beques del SOC.
b) Les despeses de lloguer, arrendament financer (exclosos els seus interessos, impostos o altres costos lligats al contracte d'arrendament), o amortització dels equips i locals utilitzats en el desenvolupament de les accions.
En el cas de l'amortització de locals o equips, seran subvencionables sempre que estiguin directament relacionats amb el projecte i no s'hagin utilitzat ajuts públics (subvencions nacionals o comunitàries) per a l'adquisició d'aquests béns.
De la mateixa manera, l'import que se certifiqui com a despesa s'ha de calcular de conformitat amb la normativa comptable nacional pública o privada i haurà de coincidir amb el període de subvenció del projecte.
c) Les despeses en béns consumibles utilitzats per a la realització de les accions.
d) Les despeses financeres, d'assessoria jurídica o financera, les despeses notarials i registrals, les despeses pericials per a la realització del projecte i les despeses de garanties bancàries o altres institucions financeres seran subvencionables quan estiguin directament relacionades amb aquest i siguin exigibles per la normativa estatal, autonòmica o local.
Quan es requereixi l'obertura d'un o diversos comptes separats seran subvencionables les despeses bancàries d'obertura i manteniment del compte.
e) Tindran consideració de costos indirectes tots aquells que no es puguin vincular directament amb una actuació del beneficiari del projecte subvencionat, però que són necessaris per a la seva realització.
Dins dels costos indirectes s'inclouen tant aquells que són imputables a diverses de les actuacions que desenvolupa el beneficiari com els costos d'estructura que, sense ser imputables a una activitat concreta, són necessaris per dur a terme el projecte.
Tots i cadascun dels costos així imputats han d'estar suportats mitjançant factures pagades o documents comptables de valor probatori equivalent i han de ser assignats a prorrata al projecte d'acord amb un mètode just i equitatiu.
Aquest mètode s'haurà de presentar per escrit a l'inici del projecte i serà requisit necessari per al pagament de la bestreta.
f) Altres costos directament associats al desenvolupament de les accions, amb l'excepció de comissions i indemnitzacions extraordinàries acordades amb el personal.
g) El total de despeses incloses als apartats b), c), d) i e) no podrà excedir del 20% del cost total elegible.
6.4 Les despeses de preparació, seguiment i control del projecte no podran excedir del 10% del seu cost total elegible.
6.5 Les contribucions en espècie només seran subvencionables quan consisteixin en la cessió de terrenys, cessió de béns immobles o béns d'equip, realització de treball voluntari i serveis d'investigació o professionals no remunerats.
Les contribucions en espècie no podran superar el 50% del cost total elegible i hauran de complir els requisits que a continuació s'enumeren:
a) La seva valoració serà susceptible de ser auditada per separat.
b) En el cas de cessió de terrenys, béns immobles o béns d'equip la valoració serà certificada per un taxador qualificat independent o per un organisme oficial autoritzat.
c) En el cas de treball voluntari no remunerat, la valoració es determinarà segons el temps dedicat i els salaris habituals per hora i dia per al treball realitzat, aplicant-se a aquest efecte el conveni col·lectiu o disposició salarial aplicable al beneficiari.
Amb caràcter previ a l'inici del projecte, haurà de constar declaració expressa del beneficiari en la qual justifiqui i identifiqui el conveni o disposició a aplicar.
En tot cas, haurà d'existir un document que reculli de forma explícita el compromís entre el treballador no remunerat i el beneficiari.
d) El beneficiari ha d'acreditar degudament els temps d'activitat del treballador voluntari no remunerat dedicat al projecte subvencionat.
e) Els serveis d'investigació o professionals es justificaran mitjançant certificació realitzada pel prestatari en la qual consti la valoració econòmica del servei realitzada sobre la base del preu de mercat per a una activitat igual o similar a la prestada.
A l'efecte d'aquesta norma s'entén que s'ha aplicat el preu de mercat quan s'imputi com a despesa subvencionable la mitjana de tres pressupostos sol·licitats, sempre que hi hagi mercat per a això, a empreses o professionals que prestin serveis iguals o similars al que es pretén justificar com a contribució en espècie.
El beneficiari podrà subcontractar totalment o parcialment l'execució del projecte si s'ajusta a les condicions següents:
a) L'activitat cofinançada que el beneficiari subcontracti no podrà superar el 50% del cost total del projecte subvencionat.
b) Excepcionalment, es podrà subcontractar l'execució del projecte en la seva totalitat, prèvia autorització expressa del Servei d'Ocupació de Catalunya.
El beneficiari ho haurà de sol·licitar motivant degudament les raons que justifiquen que la subcontractació total de l'activitat suposa una execució més eficaç, eficient i econòmica de l'operació.
c) En cap cas es podran subcontractar activitats que, augmentant el cost del projecte cofinançat, no aportin valor afegit al seu contingut.
d) Quan el beneficiari de l'ajut sigui una administració pública i hagi de contractar un tercer per a l'execució del projecte, s'haurà de regir per la normativa vigent sobre la contractació de les administracions públiques.
e) Quan aquesta normativa no els sigui d'aplicació o el beneficiari no sigui una entitat pública s'hauran de respectar els principis de publicitat i concurrència, d'acord amb les actuacions següents:
Publicar un anunci en qualsevol mitjà de difusió que permeti el coneixement més ampli possible d'empreses interessades en la licitació.
Sol·licitar expressament i per escrit com a mínim tres ofertes de diferents proveïdors abans de contraure el compromís per a la prestació del servei o el lliurament del bé, excepte si per les especials característiques de la despesa no hi ha en el mercat un nombre suficient d'entitats que el subministrin o prestin.
L'elecció entre les ofertes presentades es realitzarà conforme als criteris d'eficiència i economia, i s'haurà de justificar expressament en una memòria firmada pel responsable de la contractació.
El contracte es formalitzarà sempre per escrit.
f) Els contractistes quedaran obligats només davant del beneficiari, que assumirà la total responsabilitat de l'execució de l'activitat cofinançada davant del SOC.
g) Als efectes del que preveuen els apartats anteriors, els beneficiaris seran responsables que en l'execució dels projectes cofinançats concertats amb tercers es respectin les condicions establertes.
h) Els contractistes estaran subjectes al deure de col·laboració amb les actuacions de control i seguiment previstes en aquesta Ordre per permetre una adequada verificació del compliment dels requisits establerts.
6.7 Les contractacions del beneficiari per realitzar ell mateix el projecte s'hauran d'ajustar a les condicions següents:
a) Quan l'import de les despeses per a l'adquisició de subministraments o prestació de serveis per empreses de consultoria o assistència tècnica superi de manera individualitzada la quantia de 12.000 euros, sempre que el beneficiari no sigui un organisme públic subjecte a la legislació de contractes de les administracions públiques, la justificació dels principis de publicitat i concurrència es realitzarà d'acord amb la Llei general de subvencions, sol·licitant, com a mínim, tres ofertes de diferents proveïdors amb caràcter previ a la contractació.
b) De la mateixa manera seran aplicables en aquest supòsit els apartats f), g) i h) de l'article 6.6.
6.8 Els ingressos constitueixen rendes que redueixen la subvenció del FSE.
S'entendrà per ingressos els generats per un projecte cofinançat pel FSE en concepte de vendes, lloguers, serveis, taxes d'inscripció, matrícules o d'altres equivalents.
Aquests ingressos es deduiran de les despeses subvencionables del projecte.
6.9 No té consideració d'ingrés l'aportació del sector privat al cofinançament del projecte.
Aquesta aportació, juntament amb l'ajut sol·licitat i l'aportació del beneficiari, haurà de constar en el pressupost i en la justificació econòmica del projecte.
Aquestes modalitats d'aportació constitueixen el cost elegible del projecte.
Terminis d'execució dels projectes
Els projectes que preveu aquesta Ordre, independentment de la data d'inici, s'hauran d'ajustar als terminis previstos a la corresponent convocatòria.
Destinataris de les subvencions i requisits de les entitats sol·licitants
8.1 Podran ser beneficiàries dels ajuts que preveu aquesta Ordre les persones jurídiques, públiques o privades, que duguin a terme accions per a la millora de la qualitat d'ocupació a Catalunya, d'acord amb les línies estratègiques previstes a l'article 4 d'aquesta Odre de bases i en relació amb pactes territorials d'acord amb la normativa aplicable.
8.2 En tot cas, les entitats sol·licitants hauran de complir els requisits següents:
a) En el cas que tinguin 50 treballadors/ores o més, donar ocupació, almenys, a un 2% de treballadors/ores amb disminució sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració social dels minusvàlids (BOE núm. 103, de 30.4.1982), el Reial decret 364/2005, de 8 d'abril (BOE núm. 94, de 20.4.2005), i el Decret 246/2000, de 24 de juliol (DOGC núm. 3196, de 2.8.2000).
c) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
d) No trobar-se en cap de les circumstàncies que preveu l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003).
e) No haver estat sancionades, en resolució ferma, per la comissió d'infracció greu en matèria d'integració laboral de disminuïts o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
f) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, les empreses hauran d'adoptar mesures adreçades a evitar qualsevol tipus de discriminació laboral entre dones i homes.
En el cas de les empreses de més de 250 treballadors/ores, aquestes hauran d'elaborar i aplicar amb caràcter obligatori un Pla d'Igualtat, d'acord amb el que estableix la Llei orgànica 3/2007, de 22 de març, per a la igualtat efectiva entre dones i homes.
g) En el cas d'empreses que tinguin una plantilla igual o superior a vint-i-cinc persones, hauran d'indicar els mitjans que utilitzen per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball, d'acord amb la disposició addicional setena de la Llei 5/2008, de 24 d'abril, del dret de les dones a eradicar la violència masclista, que afegeix un nou apartat 7 a l'article 92 del Text refós de la Llei de finances públiques de Catalunya.
8.3 En el cas de projectes que prevegin partenariat, el projecte haurà de definir clarament quins són els socis i les accions que seran responsabilitat de cadascú.
Els socis hauran de complir totes les obligacions i requisits previstos en aquesta Ordre per als beneficiaris dels ajuts, si escau.
En tot cas, davant de l'òrgan que concedeix l'ajut, la representativitat del projecte recaurà sobre un dels socis, que serà el promotor del projecte.
El termini de presentació de sol·licituds es fixarà en la resolució de convocatòria corresponent.
En el cas de projectes que presentin partenariat, la sol·licitud de l'ajut per a la realització del projecte haurà d'anar signada per tots els socis.
Procediment de concessió i òrgans competents per a la resolució del procediment
10.1 El procediment de concessió de les subvencions és el de concurrència competitiva.
10.2 La instrucció del procediment de concessió de les subvencions correspon al/a la director/a de Programes.
10.3 Un cop registrada la sol·licitud, es verificarà la documentació presentada.
Quan l'expedient sigui complet, s'avaluaran les sol·licituds d'acord amb els criteris i les prioritats establertes en aquesta Ordre.
La puntuació mínima per accedir a la fase de concurs serà de 50 punts.
10.4 Per a la valoració de les sol·licituds presentades es constituiran comissions tècniques d'avaluació que, tenint en compte els criteris d'atorgament i la ponderació establerta, elaboraran un informe en el qual es concreti el resultat de l'avaluació efectuada.
10.5 Les sol·licituds avaluades seran examinades per un òrgan col·legiat, la composició del qual serà la següent:
Un/a director/a territorial del Servei d'Ocupació de Catalunya.
El/la director/a general d'Igualtat d'Oportunitats en el Treball.
El/la subdirector/a general de Polítiques Actives d'Ocupació.
Un/a lletrat/ada dels Serveis Jurídics del Servei d'Ocupació de Catalunya i un/a lletrat/ada de l'Assessoria Jurídica del Departament de Treball.
El/la subdirector/a general de Polítiques Laborals per a la Diversitat.
El/la subdirector/a general de Programes d'Igualtat entre Dones i Homes en el Treball.
10.6 A la vista de l'expedient i de l'acta de l'òrgan col·legiat, l'òrgan instructor elevarà una proposta d'atorgament provisional a l'òrgan competent, degudament motivada, amb el tràmit d'audiència previ, del qual es podrà prescindir quan no figurin en el procediment ni es tinguin en consideració altres fets o al·legacions o proves que les presentades pels interessats.
10.7 Posteriorment es formularà la proposta d'atorgament definitiva, que s'elevarà al director del Servei d'Ocupació de Catalunya, el qual emetrà una resolució d'aprovació o denegació del projecte.
Els atorgaments es realitzaran d'acord amb els terminis establerts en la corresponent convocatòria.
10.8 El termini màxim per resoldre i notificar la resolució que es dicti és de tres mesos, comptadors des de l'endemà de la data de finalització del termini de presentació de les sol·licituds que es fixi a cada convocatòria.
Transcorregut aquest termini, si no s'ha dictat i notificat resolució expressa o subscrit i notificat el conveni, la sol·licitud s'entendrà desestimada, d'acord amb el que estableix l'article 3 de la Llei 23/2002, de 18 de novembre, d'adequació de procediments administratius en relació amb el règim del silenci administratiu i el termini de resolució i notificació (DOGC núm. 3778, de 10.12.2002).
10.9 La resolució, degudament motivada, es notificarà a la persona o entitat interessada per correu certificat o per qualsevol mitjà que permeti tenir constància de la seva recepció, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener.
10.10 Contra la resolució que dicti el director del Servei d'Ocupació de Catalunya, que no exhaureix la via administrativa, es podrà interposar recurs d'alçada davant la consellera de Treball en el termini d'un mes, a comptar de l'endemà de la seva notificació.
En cas de resolucions de projectes presentats per entitats locals, que posen fi a la via administrativa, es podrà presentar recurs contenciós administratiu davant el Jutjat Contenciós Administratiu, en el termini de dos mesos comptadors des de l'endemà de la seva notificació, sens perjudici del que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
11.1 En relació amb la naturalesa, eficàcia general i qualitat tècnica del projecte, amb una puntuació total de 70 punts, es valorarà:
a) L'adequació dels projectes a un dels tipus de projectes previstos a l'article 5 d'aquesta Ordre, amb una puntuació màxima de 3 punts.
b) L'adequació dels projectes a les prioritats d'actuació previstes a l'article 4.1 d'aquesta Ordre i al contingut de les línies d'acció definides per cada prioritat, amb una puntuació màxima de 3 punts.
c) La inclusió en el projecte de les prioritats transversals establertes a l'article 4.2 d'aquesta Ordre, amb una puntuació màxima de 3 punts.
d) Les característiques generals del projecte: argumentació de la necessitat de dur a terme el projecte, descripció d'aquest, concreció i quantificació dels objectius, adequació dels indicadors, definició dels resultats esperats.
Es valorarà especialment l'existència d'estudis previs que avalin el projecte presentat.
e) Els criteris d'execució del projecte: definició del pla de treball, procediment i seguiment de l'execució i qualitat tècnica de les diferents accions proposades, amb una puntuació màxima de 15 punts.
f) La temporalització adequada al nombre de beneficiaris i a la consecució dels objectius previstos, amb una puntuació màxima de 5 punts.
g) El nombre de persones beneficiàries, amb una puntuació màxima de 2 punts.
h) La coincidència dels beneficiaris dels projectes amb els col·lectius que presenten més dificultats d'inserció laboral, amb una puntuació màxima de 3 punts, com ara els següents:
Les persones amb discapacitats o derivades pels serveis socials.
Les persones que estan acollides a la Renda Mínima d'Inserció.
Les persones immigrants extracomunitàries desocupades que estiguin inscrites com a sol·licitants d'ocupació al Servei d'Ocupació de Catalunya.
Les persones que portin més de 6 mesos en situació d'atur, especialment per a les línies estratègiques B i E.
Les dones amb baixa qualificació professional.
Les persones amb risc d'exclusió social.
i) L'abast territorial i consideració en el projecte del principi de reequilibri territorial, amb una puntuació màxima de 6 punts.
j) Sostenibilitat del resultat un cop acabat el finançament del projecte, amb una puntuació màxima de 6 punts.
k) L'efecte multiplicador, que ha de ser identificable en el propi disseny del projecte, amb una puntuació màxima de 3 punts.
l) Fonts de finançament del projecte: aportacions de l'entitat promotora, aportacions dels socis i aportacions externes (públiques i/o privades), amb una puntuació màxima de 6 punts.
11.2 En relació amb l'entitat sol·licitant, amb un total de 30 punts, es valorarà:
a) La naturalesa i adequació de l'activitat principal desenvolupada per l'entitat als principis que regeixen aquesta Ordre, amb una puntuació màxima de 3 punts.
b) La trajectòria de l'entitat sol·licitant en els projectes objecte de subvenció, experiència prèvia en projectes i accions similars, amb una puntuació màxima de 6 punts.
c) Participació en el projecte d'altres socis: representativitat, compromís amb el projecte, experiència i capacitat d'actuació, amb una puntuació màxima de 6 punts.
d) La disponibilitat de la infraestructura suficient per garantir el compliment dels objectius proposats, amb una puntuació màxima de 3 punts.
e) L'adequació del projecte a les capacitats reals, tant tècniques com econòmiques de l'entitat, amb una puntuació màxima de 5 punts.
f) La coherència pressupostària del projecte, amb una puntuació màxima de 4 punts.
g) Capacitat i solvència econòmica de l'entitat: fonts de finançament, amb una puntuació màxima de 3 punts.
12.1 Quan les subvencions concedides, individualment considerades, siguin d'import igual o superior a 3.000 euros, l'òrgan concedent donarà publicitat dels atorgaments d'aquestes subvencions mitjançant la seva publicació al Diari Oficial de la Generalitat de Catalunya i en el tauler d'anuncis que correspongui, indicant la convocatòria, el programa i el crèdit pressupostari al qual s'han imputat, el beneficiari, la quantitat concedida i la/les finalitat/s de la subvenció.
12.2 En el supòsit que la quantia de les subvencions concedides sigui inferior a 3.000 euros, la publicitat es farà mitjançant l'exposició de les subvencions atorgades al tauler d'anuncis corresponent.
12.3 Sens perjudici del que han establert els apartats anteriors, es donarà publicitat dels atorgaments de les subvencions mitjançant la seva exposició a la pàgina web http://www.oficinadetreball.cat i a la del Departament de Treball [URL].
12.4 Es donarà publicitat de les subvencions atorgades d'acord amb el Pla de Comunicació i Informació previst a l'article 2 del Reglament (CE) 1828/2006, de la Comissió, pel qual es fixen normes de desplegament del Reglament (CE) 1083/2006, del Consell.
13.1 El beneficiari de la subvenció ha de donar l'adequada publicitat al caràcter públic del finançament provinent del FSE i del Servei d'Ocupació de Catalunya del programa, activitat, inversió o actuació objecte de subvenció segons el que s'estableix a l'article 20.1.m) sobre les obligacions dels beneficiaris i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol, i els articles 8 i 9 del Reglament (CE) 1828/2006 de la Comissió, de 8 de desembre de 2006.
13.2 En totes les accions directament relacionades amb el projecte subvencionat que tinguin un suport documental i/o audiovisual haurà de constar que està subvencionat pel Servei d'Ocupació de Catalunya, pel programa de Projectes Innovadors, i cofinançat pel Fons Social Europeu, amb els logotips corresponents.
14.1 Les subvencions que atorga el Servei d'Ocupació de Catalunya seran incompatibles amb qualsevol altre ajut que l'entitat hagi obtingut per a la realització del mateix projecte.
Només serà compatible quan en el projecte hi consti explícitament la part finançada amb càrrec a altres fons.
En tot cas les aportacions de l'entitat beneficiària no poden provenir de fons comunitaris.
14.2 L'import dels ajuts concedits en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per la persona beneficiària.
L'ordenament del pagament de les subvencions per finançar els projectes innovadors seleccionats s'establirà en els terminis i condicions següents:
a) L'entitat beneficiària rebrà el 60% de la subvenció atorgada pel projecte en concepte de bestreta quan s'hagi comunicat l'inici d'aquest.
b) Es procedirà a l'ordenació del pagament del 20% de la quantia total del projecte un cop el Servei d'Ocupació de Catalunya verifiqui que per part del beneficiari s'han realitzat i s'han justificat les despeses corresponents a la primera part del projecte, d'acord amb els terminis que s'estableixin a la convocatòria corresponent, excepte en el cas de renúncies o revocacions.
c) Finalment, i un cop el Servei d'Ocupació de Catalunya hagi fet els controls i les verificacions pertinents de la totalitat de les despeses realitzades i es pugui procedir al tancament i finalització del projecte, es procedirà a efectuar l'ordenació del darrer pagament corresponent a la resta de la subvenció que li ha estat atorgada.
d) En el cas dels projectes presentats per un pacte territorial, l'entitat beneficiària rebrà el 60% de la subvenció atorgada pel projecte en concepte de bestreta, quan s'hagi comunicat l'inici del projecte.
Un cop el Servei d'Ocupació de Catalunya hagi fet els controls i les verificacions pertinents de la totalitat de les despeses realitzades i es pugui procedir al tancament i finalització del projecte, s'efectuarà l'ordenació del darrer pagament corresponent a la resta de la subvenció que li ha estat atorgada.
16.1 D'acord amb els articles 99 i 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, són causes de revocació:
a) L'obtenció de la subvenció sense reunir les condicions requerides.
b) L'incompliment total o parcial de l'objectiu, de l'activitat, del projecte o la no-adopció del comportament que fonamenta la concessió de la subvenció.
c) L'incompliment de l'obligació de justificació o la justificació insuficient, en els termes que estableix l'article 30 de la Llei 38/2003, de 17 de novembre, general de subvencions.
d) L'incompliment de l'obligació d'adoptar les mesures de difusió contingudes a l'apartat 4 de l'article 18 de la Llei 38/2003, de 17 de novembre, general de subvencions, i els articles 8 i 9 del Reglament (CE) 1828/2006 de la Comissió, de 8 de desembre de 2006.
e) L'incompliment de les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
f) Resistència, excusa, obstrucció o negativa a les actuacions de comprovació i control financer que preveuen els articles 14 i 15 de la Llei 38/2003, de 17 de novembre, general de subvencions, així com l'incompliment de les obligacions comptables, registrals o de conservació de documents quan en derivi la impossibilitat de verificar la destinació donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
g) L'incompliment de les obligacions imposades per l'Administració als beneficiaris, així com dels compromisos assumits per aquests amb motiu de la concessió de la subvenció, sempre que afectin la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció o s'hi refereixin.
h) L'adopció, en virtut del que estableixen els articles 87 a 89 del Tractat de la Unió Europea, d'una decisió de la qual derivi una necessitat de reintegrament.
i) Per l'excés obtingut sobre el cost de l'activitat desenvolupada quan l'import de les subvencions sigui d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que ha de dur a terme el beneficiari.
j) L'obtenció de la subvenció falsejant les condicions requerides o ocultant les que ho haurien impedit.
k) L'incompliment de les obligacions imposades per l'Administració als beneficiaris, així com dels compromisos assumits per aquests amb motiu de la concessió de la subvenció, diferents dels anteriors, quan d'això se'n derivi la impossibilitat de verificar la destinació donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
l) L'incompliment de les obligacions de publicitat recollides a l'article 13, així com dels requisits de seguiment i avaluació recollits a l'article 23.
16.2 Si, com a conseqüència de qualsevol de les actuacions de comprovació i control, tant del Servei d'Ocupació de Catalunya com de la Intervenció General, es constata que s'ha produït alguna de les causes de revocació esmentades anteriorment, s'iniciarà la tramitació del corresponent procediment de revocació, d'acord amb el que estableixen els articles 98 i 100 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, modificat per la Llei 12/2004, de 27 de desembre, de mesures financeres.
En el cas que el beneficiari de l'ajut estigui obligat a reintegrar les quantitats percebudes indegudament, aquest haurà de reintegrar-les amb l'interès de demora que correspongui, des del moment del pagament de la subvenció i fins la data en què s'acordi la procedència del reintegrament.
16.3 La resolució d'inici d'expedient esmentada es notificarà a l'interessat per tal que, en el termini de deu dies, formuli les al·legacions que consideri necessàries o proposi els mitjans de prova que consideri oportuns.
16.4 Abans que es redacti la proposta de resolució, s'atorgarà a l'interessat el tràmit d'audiència corresponent per tal que, en el termini de deu dies, al·legui i presenti els documents i les justificacions que consideri oportunes.
Es pot prescindir d'aquest tràmit d'audiència quan no figurin en el procediment ni es tinguin en compte en la resolució altres fets, al·legacions i proves que els adduïts per la persona interessada.
16.5 Transcorregut el termini esmentat, l'òrgan que va concedir la subvenció, prèvia proposta de l'òrgan instructor de la subvenció, emetrà la resolució corresponent i reclamarà el reintegrament total o parcial de les quantitats percebudes indegudament, amb els interessos que corresponguin, d'acord amb la normativa d'aplicació.
16.6 D'acord amb l'article 104 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en la redacció donada per la Llei 12/2004, de 27 de desembre, de mesures financeres, contra la resolució de revocació, que posa fi a la via administrativa, es podrà interposar recurs contenciós administratiu en el termini de dos mesos, a comptar de l'endemà de la recepció de la notificació, sens perjudici que, potestativament, es vulgui interposar recurs de reposició en el termini d'un mes a comptar de l'endemà de la seva notificació, davant el director del Servei d'Ocupació de Catalunya i sens perjudici del que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
Els beneficiaris poden renunciar de forma expressa, totalment o parcialment, a la subvenció atorgada.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions, i es procedirà d'acord amb el que estableix aquest article.
Revisió i control de les subvencions atorgades
19.1 El Servei d'Ocupació de Catalunya pot revisar les subvencions ja concedides i la resolució de concessió en el cas d'alteració de les condicions o de l'obtenció concurrent d'altres ajuts.
19.2 De manera excepcional, l'últim mes del primer exercici pressupostari, les entitats podran presentar una proposta de modificació de les accions proposades i que tenen el seu inici previst al següent exercici pressupostari.
Aquesta modificació sol·licitada no haurà d'afectar l'import total aprovat a l'entitat per projecte, ni a més d'un 20% de les accions aprovades inicialment al projecte.
Per poder formular aquestes modificacions l'entitat haurà de presentar un escrit que justifiqui les modificacions proposades, així com la sol·licitud completa (impresos, plans de treball o memòria justificativa) de les noves accions que es vulguin desenvolupar o d'aquelles que es prevegin modificar.
20.1 Les entitats beneficiàries de les subvencions del Servei d'Ocupació de Catalunya de la Generalitat de Catalunya cofinançades pel Fons Social Europeu regulades en aquesta Ordre hauran de complir les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció i acreditar-ho davant el Servei d'Ocupació de Catalunya.
b) Comunicar al Servei d'Ocupació Catalunya les dates d'inici i finalització de les accions, als efectes de la derivació de candidats, processos de selecció, seguiment de les mateixes, etc.
c) Lliurar al Servei d'Ocupació Catalunya còpia de qualsevol material metodològic i de difusió de les accions.
d) Justificar davant l'òrgan concedent el compliment dels requisits i les condicions que determinin la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat, sense perjudici d'altres mitjans de comprovació.
e) Sotmetre's a les actuacions de comprovació que corresponguin al Servei d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
f) Comunicar al Servei d'Ocupació de Catalunya l'obtenció d'altres subvencions, ajuts, ingressos o recursos per a la mateixa finalitat, procedents de qualsevol de les administracions o entitats públiques o privades, nacionals o internacionals, tan aviat es conegui.
En el cas de modificacions i alteracions de les condicions per les quals es va atorgar la subvenció, és d'aplicació el procediment establert a l'article 19.2.
g) Proposar al Servei d'Ocupació de Catalunya qualsevol canvi que, dins de la mateixa finalitat, es pugui produir en la destinació de la subvenció que, si escau, ha de ser autoritzat expressament per l'òrgan concedent.
h) Informar de totes les incidències relatives a les actuacions subvencionades.
i) Trobar-se al corrent en el compliment de les obligacions tributàries i de la Seguretat Social, amb anterioritat al moment en què es dicti la proposta de resolució de concessió.
j) Complir amb les obligacions tributàries davant la Generalitat, la qual cosa es comprovarà amb caràcter previ al pagament de les subvencions.
En cas d'incompliment, s'iniciarà el procediment de compensació dels crèdits a percebre pel beneficiari fins a satisfer els deutes pendents, tant si són de naturalesa tributària com si no ho són.
k) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics, amb la finalitat de garantir l'exercici adequat de les facultats de comprovació i control i recollir en la seva comptabilitat les despeses imputades a cadascuna de les accions de forma separada o per qualsevol altre mitjà que permeti la seva identificació i disposar d'una pista d'auditoria adequada d'acord amb el que estableixen els articles 60.f) del Reglament (CE) 1083/2006 del Consell, d'11 de juliol de 2006, i 15 del Reglament (CE) 1828/2006 de la Comissió, de 8 de desembre de 2006, en relació amb la disponibilitat dels documents justificatius.
l) Conservar els documents justificatius originals de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i de control, d'acord amb l'obligació que estableix l'article 90 del Reglament (CE) 1083/2006 del Consell, d'11 de juliol de 2006, de conservar els documents justificatius relacionats amb les despeses i amb les auditories corresponents a l'actuació cofinançada per tal de presentar-les a la Comissió Europea i al Tribunal de Comptes durant un període de 3 anys a partir del tancament del programa operatiu en què està cofinançat o a partir de l'any en què s'hagi produït el tancament parcial.
m) Reintegrar els fons percebuts en cas de revocació en els supòsits previstos a l'article 16 d'aquesta Ordre.
n) Fer constar la col·laboració del Servei d'Ocupació de Catalunya i el cofinançament del FSE en tota aquella inversió o material documental producte de l'actuació subvencionada, amb la inclusió dels logotips corresponents.
o) No subrogar la gestió de qualsevol aspecte de l'activitat subvencionada.
p) Complir qualsevol altra obligació legal o reglamentària que pugui afectar-los.
20.2 Els beneficiaris, contractistes, les entitats col·laboradores i altres tercers relacionats amb l'objecte dels projectes subvencionats estaran obligats a prestar col·laboració i facilitar tota la documentació que sigui requerida durant l'exercici de les funcions de control i verificació de l'Autoritat d'Auditoria del Programa operatiu, de l'Autoritat de Gestió i de Certificació.la Unitat Administradora del FSE. de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control financer dels ajuts finançats pel FSE.
A tal efecte, els beneficiaris hauran de facilitar-los:
a) El lliure accés a la documentació objecte de comprovació, inclosos els programes i arxius en suport informàtic.
b) El lliure accés als locals de negoci i altres establiments o llocs on es desenvolupi l'activitat subvencionada o es permeti verificar la realitat i regularitat de les operacions cofinançades.
c) L'obtenció de còpia o la retenció de les factures, documents equivalents o substitutius i de qualsevol altre document relatiu a les operacions on es dedueixin indicis de la incorrecta obtenció, ús o destí dels fons del FSE.
d) El lliure accés a informació de comptes bancaris a les entitats financeres on es pugui haver efectuat el cobrament de les subvencions del FSE amb càrrec als quals es puguin haver realitzat les disposicions dels fons.
La negativa al compliment de l'obligació establerta a l'epígraf anterior es considerarà resistència, excusa, obstrucció o negativa que podrà donar lloc al reintegrament de les subvencions cofinançades pel FSE i sense perjudici de les sancions que en el seu cas poguessin correspondre segons la normativa estatal, autonòmica o de la Unió Europea.
Les dades, informes o antecedents obtinguts en l'exercici d'aquest només es podran utilitzar per a les finalitats que li són assignades, servir de fonament per a l'exigència de reintegrament i, en el seu cas, per a posar en coneixement dels òrgans competents els fets que puguin ser constitutius d'infracció administrativa, responsabilitat comptable o penal.
21.1 La justificació del compliment de les condicions imposades i de la consecució de l'objecte de la subvenció es farà d'acord amb el que preveu l'Ordre d'1 d'octubre de 1997, sobre tramitació, justificació i control d'ajuts i subvencions (DOGC núm. 2500, de 21.10.1997), o en el seu cas, aquella que es dicti en substitució d'aquesta normativa, així com els articles 30 i 31 de la Llei 38/2003, de 17 de novembre, general de subvencions.
21.2 Els beneficiaris de les subvencions estan obligats a justificar la realització de les accions i la correcta aplicació dels fons públics rebuts en el termini màxim de dos mesos a partir de la data de la finalització de cadascun dels períodes d'execució del projecte que s'estableixi a la convocatòria.
En el cas de projectes presentats per un pacte territorial la justificació econòmica s'haurà de presentar en el termini màxim de dos mesos des de la finalització del projecte.
21.3 Amb la finalitat d'acreditar la realització dels projectes, així com la correcta aplicació dels fons rebuts, els beneficiaris hauran de presentar davant del Servei d'Ocupació de Catalunya la documentació següent:
a) Certificació signada pel representant legal de l'entitat beneficiària, en la qual haurà de constar la realització i finalització de la mateixa de conformitat amb la resolució d'atorgament, un resum de tots els conceptes justificats i que les despeses subvencionables han estat efectivament satisfetes amb anterioritat a la finalització del període de justificació, segons model normalitzat.
b) Relació de la totalitat de les despeses elegibles imputades al desplegament de les accions, d'acord amb l'estructura de costos establerta per a cada acció, especificant la data efectiva de pagament.
c) Factures i nòmines originals efectivament pagades i justificatives de les despeses subvencionables o document comptable de valor probatori equivalent, sempre que es justifiqui adequadament que no és possible aportar les factures originals, i rebut o altre document probatori de pagament juntament amb una còpia del corresponent assentament comptable que provi la sortida real dels fons.
En el cas de projectes que prevegin partenariat, aquesta documentació s'haurà d'especificar per a cadascun dels socis que participin en el projecte.
21.4 Quan les entitats beneficiàries o sòcies d'un projecte siguin entitats públiques locals podran substituir la presentació de la documentació justificativa relacionada al punt anterior mitjançant un certificat emès pel secretari o interventor de l'entitat local, d'acord amb el model normalitzat.
Aquest ha d'acreditar la correcta utilització dels fons públics rebuts, així com que les despeses imputades al desenvolupament dels projectes o accions tenen el caràcter de subvencionables i han estat degudament liquidades.
Tot i així no exclou la obligació que té l'entitat local de custodiar les factures i rebuts corresponents a les actuacions subvencionades i que han estat certificades i el corresponent assentament comptable que provi la sortida real dels fons.
Responsabilitat i règim sancionador
A aquestes subvencions els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
Seguiment i avaluació dels projectes subvencionats
23.1 Els projectes han de ser susceptibles de ser auditats segons el que disposa l'article 62.b) del Reglament (CE) 1083/2006.
23.2 El Servei d'Ocupació de Catalunya establirà els mecanismes i instruments d'auditoria en un sistema d'avaluació del rendiment i l'impacte dels projectes realitzats.
23.3 Els projectes emmarcats al primer àmbit d'acció prioritària de la present Ordre se sotmetran als mecanismes d'avaluació i seguiment de la Direcció General per la Igualtat d'Oportunitats en el Treball a la unitat corresponent.
23.4 Les entitats beneficiàries aplicaran les metodologies i mecanismes de seguiment esmentats en els apartats anteriors.
23.5 El Departament de Treball es reserva la potestat de fer ús de les metodologies, estudis i productes resultants dels projectes per garantir la transferibilitat i el seu major aprofitament pel conjunt d'agents que intervenen en les polítiques de mercat de treball.
23.6 L'incompliment de qualsevol de les obligacions recollides en aquest article serà causa de revocació.
Convocatòria de subvencions 2008 per a la realització de projectes innovadors que es desenvolupin en el marc del Programa operatiu del FSE de Catalunya
S'obre la convocatòria per a la realització de projectes innovadors que es desenvolupin en el marc del Programa operatiu del FSE de Catalunya, tot i que posteriorment s'obri una convocatòria específica per als projectes de les comarques del Pallars Jussà, el Ripollès, l'Anoia i la Terra Alta que formen part del Pla d'Iniciatives de Dinamització Comarcal.
Aplicació pressupostària i finançament
25.1 La dotació total de la present convocatòria de subvencions cofinançades pel Fons Social Europeu és de 41.500.000 d'euros, la qual estarà condicionada a l'efectiva autorització per part del Govern de la Generalitat.
Aquest import es distribuirà de la manera següent:
21.000.000 euros per a la línia estratègica d'igualtat d'oportunitats en el treball.
9.000.000 euros per a la línia estratègica de millora de les capacitats professionals.
5.000.000 euros per a la línia estratègica de transformació del model productiu i millora de la competitivitat.
2.500.000 euros per a la línia estratègica de promoció de la cooperació transnacional i interregional.
4.000.000 euros per a la línia estratègica d'impuls de l'ocupabilitat i la millora professional.
En cas de no exhaurir-se els recursos assignats a una determinada partida pressupostària es podrà destinar l'excedent a finançar accions de prioritats assignades a una altra línia estratègica.
El pressupost corresponent a l'exercici 2008 serà de 24.900.000 euros i anirà a càrrec de les següents partides pressupostàries: D/4606203, 4706203, 4826203 dels fons ordinaris, fons 052 i fons 071 dels programes pressupostaris 332, 333 i 334.
25.2 Terminis per al pagament de la subvenció.
Els compromisos que es desprenguin d'aquesta convocatòria, d'acord amb el procediment de pagament establert a l'article 15 d'aquesta Ordre, es quantificaran de la manera següent:
El primer 60% del cost del projecte, durant el darrer trimestre de l'any 2008, sempre i quan l'entitat hagi comunicat l'inici del projecte.
Un 20% al darrer trimestre de l'any 2009, sempre que s'hagin justificat les despeses derivades de les actuacions realitzades des de l'inici del projecte fins al 30 d'abril de 2009 (en el cas dels pactes territorials, en aquest període es pagarà la resta de l'ajut atorgat, condicionat al fet que s'hagi justificat la correcta realització del projecte i les despeses que justifiquen la subvenció atorgada).
La quantia restant a partir del segon trimestre de l'any 2010, sempre que s'hagi justificat la correcta realització del projecte i de les despeses que justifiquen la subvenció atorgada.
25.3 S'estableix una reserva del 15% de la dotació total de la convocatòria per a l'execució de projectes presentats per pactes territorials per l'ocupació.
En cas que els projectes elegibles presentats per pactes no assoleixin el 15% dels recursos totals, la diferència podrà finançar qualsevol altre projecte elegible presentat a la convocatòria.
25.4 La quantia subvencionable serà del 75% del cost total elegible del projecte, un 50% a càrrec del Fons Social Europeu i un 25% el Servei d'Ocupació de Catalunya.
El 25% restant anirà a càrrec dels destinataris de la subvenció, que hauran de garantir que aquestes aportacions no provenen de fons comunitaris.
25.5 En el cas de projectes presentats per entitats sense afany de lucre que duguin a terme accions incloses en la primera línia estratègica, la quantia subvencionable serà del 90% del cost total elegible del projecte.
25.6 En els projectes presentats per pactes territorials per l'ocupació la quantia subvencionable serà del 50% del cost total elegible del projecte.
25.7 En tot cas caldrà garantir que les aportacions que no corresponguin al FSE no provenen de fons comunitaris.
25.8 Les subvencions atorgades a empreses privades restaran sotmeses al Reglament CE núm. 1998/2006 de la Comissió, de 15 de desembre de 2006, relatiu a la aplicació dels articles 87 i 88 del Tractat a les ajudes de mínimis, segons el qual l'entitat beneficiaria no podrà rebre més de 200.000 euros en concepte de mínimis durant un període de tres anys.
26.1 Les sol·licituds de les subvencions s'han de presentar segons el model normalitzat, que inclourà la descripció global i detallada del projecte i el seu pressupost degudament desglossat.
Les entitats hauran de presentar la seva programació pressupostària fent constar les actuacions que preveuen executar i els recursos necessaris per realitzar-les.
Aquest model estarà a disposició dels interessats a les pàgines web del Departament de Treball [URL] i del Servei d'Ocupació de Catalunya [URL].
D'acord amb l'article 9 d'aquesta Ordre, en cas de projectes que prevegin partenariat, la sol·licitud de l'ajut haurà d'anar signada per tots els socis.
26.2 També es poden presentar en qualsevol de les formes que preveu l'article 38.4 de la Llei 30/1992, de 26 de novembre, del règim jurídic de les administracions públiques i del procediment administratiu comú, modificada per la Llei 4/1999, de 13 de gener.
26.3 El termini de presentació de sol·licituds s'iniciarà l'endemà de la publicació d'aquesta Ordre al DOGC i finalitzarà el 20 de setembre de 2008.
La sol·licitud s'enviarà telemàticament a la bústia de correu electrònic següent: [EMAIL] Aquesta sol·licitud, juntament amb el formulari, es presentaran al registre del Servei d'Ocupació de Catalunya, adreçat a l'Àrea de Nous Jaciments d'Ocupació, carrer Llull, 297-307, 08019 Barcelona, o de qualsevol de les maneres que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Si la sol·licitud no compleix els requisits que estableix aquesta Ordre es requerirà l'interessat per tal que en un termini de deu dies hàbils esmeni el defecte o adjunti els documents preceptius.
Si no ho fa així s'entendrà que desisteix, d'acord amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, i es dictarà la resolució corresponent.
26.4 En cas que es produeixi resolució favorable, aquesta estarà condicionada al fet que, en el termini de 10 dies comptadors a partir de l'endemà de la recepció de la notificació de la Resolució, l'entitat beneficiària de l'ajut aporti la documentació següent:
a) Poder suficient en dret que acrediti les facultats de representació dels signataris de la sol·licitud per actuar en nom de la persona jurídica sol·licitant.
b) Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.
c) Declaració expressa del/de la responsable on fa constar que l'entitat no ha estat sancionada, en resolució ferma, per la comissió d'infracció greu en matèria d'integració laboral de disminuïts o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
d) Declaració conforme l'entitat sol·licitant compleix els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
e) Declaració expressa conforme no s'incorre en cap dels supòsits previstos a l'article 13.2 de la Llei 38/2003, de 17 de novembre, general de subvencions.
f) Full de domiciliació bancària degudament emplenat, d'acord amb el model del Departament d'Economia i Finances disponible a l'adreça d'Internet http://www.gencat.cat/economia/serveis/models/index.html.
g) Declaració de l'existència d'altres subvencions o ajudes públiques i/o privades, nacionals o internacionals, per al mateix concepte, amb indicació del programa al qual s'acull, de la quantia sol·licitada, del percentatge que suposen del cost total del projecte, de si es troben en fase de sol·licitud o concessió i amb càrrec a quina entitat pública o privada s'ha sol·licitat.
En cas de no haver-se sol·licitat d'altres, caldrà adjuntar una declaració responsable en aquest sentit.
h) En cas de projectes que prevegin partenariat s'hauran de presentar poders de representació dels socis a favor del promotor del projecte i un conveni regulador de l'acord entre les diferents parts.
i) D'acord amb l'article 8.3 de l'Ordre de bases, en el cas de projectes que prevegin partenariat, els socis estan obligats a complir totes les obligacions previstes.
Les declaracions dels apartats c), d), e) i g) s'inclouen dins de l'imprès de sol·licitud.
Els certificats d'estar al corrent de les obligacions tributàries i amb la Seguretat Social l'obtindrà directament l'òrgan gestor via telemàtica, a través del Departament d'Economia i Finances i de l'aplicatiu PICA, previ consentiment de l'interessat.
A tal efecte, la signatura de la sol·licitud implica l'autorització a l'Administració de la Generalitat de Catalunya per tal que pugui realitzar aquesta actuació.
La documentació de l'apartat f) només s'haurà d'aportar en el cas de canvi de dades o si és el primer cop que se sol·licita un ajut al Servei d'Ocupació de Catalunya.
26.5 En el cas de documents que ja es trobin en poder del Servei d'Ocupació de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de l'entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
Aquesta declaració s'annexa a l'imprès de sol·licitud.
En el cas de que efectivament s'haguessin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'haurà de presentar necessàriament la nova documentació.
26.6 Si els beneficiaris de l'ajut no aporten la documentació requerida en el termini de 10 dies previst a l'apartat 4 d'aquest article, s'entendrà que renuncien al seu dret amb els efectes que preveuen els articles 90 i 91 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Terminis d'execució dels projectes d'aquesta convocatòria
El termini d'execució dels projectes serà des de l'endemà de la data de la resolució d'atorgament de l'ajut fins el 31 de desembre de 2009.
Els projectes s'hauran d'iniciar abans del 31 de desembre de 2008.
Els projectes presentats per pactes territorials s'hauran d'haver iniciat en l'exercici pressupostari del seu atorgament.
El període subvencionable serà el comprès des de la data de l'1 de gener de 2008 fins el 30 de juny de 2009.
El règim jurídic d'aplicació a les subvencions que es regulen per aquesta Ordre és:
Decisió de la Comissió de 18 de desembre de 2007, per la qual s'adopta el programa operatiu d'intervenció comunitària del Fons Social Europeu en el marc de l'objectiu de competitivitat regional i ocupació a la comunitat autònoma de Catalunya.
Reglament (CE) núm. 1081/2006 del Parlament Europeu i del Consell, de 5 de juliol de 2006, relatiu al Fons Social Europeu i pel qual es deroga el Reglament (CE) núm. 1784/1999.
Reglament (CE) núm. 1083/2006 del Consell, d'11 de juliol de 2006, pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) núm. 1260/1999.
Reglament (CE) núm. 1828/2006 de la Comissió, de 8 de desembre de 2006, pel qual es fixen normes de desplegament per al Reglament (CE) núm. 1083/2006 i el Reglament (CE) núm. 1080/2006.
Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Llei 38/2003, de 17 de novembre, general de subvencions, i Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en tot el que tingui consideració de bàsic.
Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener.
Pista d'auditoria dels pactes territorials
D'acord amb el que preveu la Resolució TRI/1783/2005, de 13 de juny, per la qual es regulen les condicions per dur a terme i finançar les accions de desenvolupament local que promou el Servei d'Ocupació de Catalunya mitjançant pactes territorials per a l'ocupació, així com el reconeixement dels pactes territorials per a l'ocupació (DOGC núm. 4406, de 15.6.2005), les entitats coordinadores dels pactes territorials, en la seva condició d'entitat col·laboradora, seran les encarregades de presentar les sol·licituds en nom de les entitats que integren el pacte; no obstant això, amb la finalitat de garantir l'exercici adequat de les facultats de comprovació i control hauran de vetllar per tal que es recullin en la comptabilitat de les entitats integrants dels pactes les despeses imputades a cadascuna de les accions de forma separada o per qualsevol altre mitjà que permeti la seva identificació i disposar d'una pista d'auditoria adequada d'acord amb el que estableixen els articles 60.f) del Reglament (CE) 1083/2006 del Consell, d'11 de juliol de 2006, i 15 del Reglament (CE) 1828/2006 de la Comissió, de 8 de desembre de 2006, en relació amb la disponibilitat dels documents justificatius.
Primera línia estratègica: igualtat d'oportunitats en el treball
Aquesta línia estratègica, prevista a l'article 4.1.A, es durà a terme d'acord amb la Direcció General d'Igualtat d'Oportunitats en el Treball del Departament de Treball de la Generalitat de Catalunya, que col·laborarà en les tasques de promoció, valoració i seguiment d'aquests programes.
Queden derogades les disposicions següents en tot allò que s'oposi a la present Ordre:
Resolució TRI/1783/2005, de 13 de juny, per la qual es regulen les condicions per dur a terme i finançar les accions de desenvolupament local que promou el Servei d'Ocupació de Catalunya mitjançant pactes territorials per a l'ocupació, així com el reconeixement dels pactes territorials per a l'ocupació, i s'obre la convocatòria per a l'any 2005 (DOGC núm. 4406, de 15.6.2005).
Ordre TRI/318/2006, de 20 de juny, per la qual s'estableixen les bases reguladores de les subvencions destinades a l'establiment de mesures per al foment de la igualtat d'oportunitats entre homes i dones en l'àmbit de les relacions laborals a Catalunya i per la qual s'obre la convocatòria per a la presentació de sol·licituds per al 2006 (DOGC núm. 4664, de 28.6.2006).
Ordre TRI/95/2006, de 3 de març, per la qual s'estableixen les bases reguladores de les accions per al foment de la igualtat d'oportunitats en el mercat de treball (DOGC núm. 4594, de 16.3.2007).
Barcelona, 10 de juliol de 2008